ดับฝันกำไรหุ้นแรง
บลจ.บัวหลวงยันราคาโชว์กำไรปีนี้ไปแล้วธนชาตคาด1,560จุดเอาอยู่
28 พ.ค. 2556

บลจ.บัวหลวงยันราคาโชว์กำไรปีนี้ไปแล้วธนชาตคาด1,560จุดเอาอยู่
หุ้นไทยหลุดแนวต้าน 1,600 จุด “ธนชาต” คาด 1,560 จุด เอาอยู่ บัวหลวง เตือนเลิกฝันหวานกำไรหุ้นแรง
ดัชนีหุ้นไทยวันที่ 27 พ.ค. หลุดแนวต้านสำคัญ 1,600 จุด ทรุดลงมาปิดที่ 1,593.10 จุด ลดลง 14.36 จุด หรือลดลง 0.89% ด้วยมูลค่าการซื้อขาย 48,220.16 ล้านบาท ดัชนีปรับลดลงตั้งแต่เปิดตลาด นำโดยกลุ่มหุ้นขนาดใหญ่ต่อเนื่องจากช่วงปลายสัปดาห์ก่อนดัชนีเคลื่อนไหวระหว่าง 1,585.32-1,598.52 จุด
นักลงทุนต่างชาติและสถาบันเป็นผู้ขายสุทธิ 3,554 ล้านบาท และ 1,331 ล้านบาท ตามลำดับ ขณะที่บัญชีบริษัทหลักทรัพย์และนักลงทุนในประเทศเป็นผู้ซื้อสุทธิ 1,041 ล้านบาท และ 3,844 ล้านบาท ตามลำดับ
นักวิเคราะห์บริษัทหลักทรัพย์ (บล.) ธนชาต มีมุมมองว่าตลาดหุ้นทั่วโลกอยู่ในช่วงการเคลื่อนย้ายการลงทุน ก่อนที่ธนาคารกลางสหรัฐ (เฟด) จะเริ่มลดวงเงินในการกระตุ้นเศรษฐกิจผ่านมาตรการผ่อนคลายเชิงปริมาณ (คิวอี) ในช่วงปลายปีนี้ 
ทั้งนี้ ตลาดหุ้นทั่วโลกและตลาดทองคำได้เฝ้ารอการประชุมของเฟดครั้งต่อไปวันที่ 17-18 มิ.ย.ที่จะถึงนี้
นักวิเคราะห์ บล.ธนชาต คาดว่าเฟดมีแนวโน้มยกเลิกมาตรการคิวอีภายในปี 2557 ทั้งนี้การเคลื่อนย้ายการลงทุนมีแนวโน้มจะดำเนินต่อไปในระยะสั้น และเป็นปัจจัยที่ส่งผลให้มีแรงขายในสินทรัพย์เสี่ยงที่ราคาปรับสูงขึ้นมากในช่วงก่อนหน้านี้อย่างทองคำและสินทรัพย์ทุน 
อย่างไรก็ตาม บล.ธนชาต มีความเห็นว่าแนวโน้มกำไรบริษัทจดทะเบียนที่คาดว่าจะเติบโตต่อเนื่อง 20.5% ปีนี้ และ 16.7% ปีหน้า ทำให้ความเสี่ยงขาลงของดัชนีจะจำกัดที่ระดับ 1,560 จุดเท่านั้น และเป็นจังหวะในการเพิ่มพอร์ตอีกครั้ง
ด้านบริษัทหลักทรัพย์จัดการกองทุน (บลจ.) บัวหลวง มีมุมมองว่าในระยะสั้นโอกาสที่จะเห็นหุ้นไทยปรับตัวขึ้นมากเท่าช่วง 6 เดือนก่อนมีน้อยลง ต้องรอให้กำไรมีความเหมาะสมกับราคาหุ้นที่จะทำให้ราคาหุ้นไทยน่าสนใจมากขึ้น
เนื่องจากต้นทุนการทำธุรกิจของบริษัทจดทะเบียน โดยเฉพาะต้นทุนค่าแรงได้ฉุดความสามารถในการทำกำไร เพราะไม่สามารถขึ้นราคาสินค้าได้ และหุ้นหลายบริษัทได้สะท้อนการเติบโตของกำไรปีนี้ไปแล้ว
อย่างไรก็ดี นักวิเคราะห์ บล.เอเซีย พลัส เชื่อว่าแนวทดสอบถัดไป คือ 1,580 จุด หากผลการประชุมของคณะกรรมการนโยบายการเงิน (กนง.) ธนาคารแห่งประเทศไทย วันที่ 29 พ.ค.นี้ ไม่มีการลดดอกเบี้ยอาจทำให้ดัชนีทรุดลงไปอีก 
“หุ้นเอเชียยังผันผวนและกังวลการลดขนาดคิวอี ตลาดส่วนใหญ่ร่วงหนัก ส่วนสัปดาห์นี้ต้องติดตาม กนง. หากไม่ลดดอกเบี้ยหรือลดน้อยกว่า 0.25% อาจมีการขายทำกำไรออกมาและทำให้หุ้นทรุดหนัก”
น.ส.นฤมล อาจอำนวยวิภาส กรรมการผู้จัดการ บล.เอเซีย พลัส แนะนำนักลงทุนที่สนใจหุ้นกลุ่มพาณิชย์ให้จองกองทุนรวมเปิด KTAM SET Commerce ETF Tracker หรือ ECOMM ในช่วงขายหน่วยลงทุน แทนการซื้อบนกระดานตลาดหลักทรัพย์ เนื่องจากช่วงนี้ตลาดหุ้นไทยกำลังพักฐาน ส่งผลให้ราคาจองของ ECOMM ถูกลงอีก อีกทั้งยังประกาศความพร้อมในการให้ข้อมูลเจาะลึกสำหรับนักลงทุนที่สนใจจอง เนื่องจากหุ้นอ้างอิงของ ECOMM แต่ละตัวมีเรื่องราวน่าซื้อ 
ECOMM เริ่มเปิดให้นักลงทุนจองตั้งแต่วันที่ 27-31 พ.ค.นี้ มีมูลค่าจองซื้อขั้นต่ำที่ 5,000 บาท และเพิ่มเป็นทวีคูณของ 1,000 บาท
ด้านตลาดสัญญาซื้อขายล่วงหน้า (ประเทศไทย) หรือ TFEX ปรับลดลงเช่นกัน
น.ส.ชุติกาญจน์ สันติเมธวิรุฬ ผู้ช่วยผู้จัดการฝ่ายตลาดอนุพันธ์ บล.ฟิลลิป (ประเทศไทย) กล่าวว่า การซื้อขาย SET50 Futures ผันผวนและปิดลบมาก ไม่ผ่านระดับ 1,060 จุด แม้ว่าช่วงบ่ายจะดีดกลับ สำหรับแนวโน้มวันที่ 28 พ.ค. คาดว่าทิศทางตลาดจะลดลง หรือหากมีการดีดกลับก็อยู่ในกรอบจำกัด โดยให้แนวต้านที่ 1,065 จุด แนวรับที่ 1,048 จุด ซึ่งเป็นจุดต่ำสุดที่ลงไปทดสอบเมื่อช่วงปลายสัปดาห์ก่อน หากหลุดระดับแนวรับนี้ก็มีโอกาสลงต่อได้อีก ให้แนวรับถัดไปที่ 1,035-1,040 จุด